**Álmosd Község Önkormányzata Képviselő-testülete**

**3/2020. (II.12.) önkormányzata rendelete**

**az Álmosd Község településképének védelméről szóló**

**10/2019. (IX.27.) önkormányzati rendelet módosításáról**

Álmosd Község Önkormányzata Képviselő-testülete a településkép védelméről szóló 2016. évi LXXIV. törvény 12. § (2) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában, valamint az épített környezet alakításáról és védelméről szóló 1997. évi LXXVIII. törvény 57. § (2) és (3) bekezdésében meghatározott feladatkörében eljárva a következőket rendeli el:

**1. §** A rendelet 9. § (2) bekezdésének a) pontja helyébe a következő a) pont lép:

„a) A beépítés telepítési módja: Az épületek utcavonalhoz viszonyított távolságát (hagyományos értelemben előkert méretét, vagy előkert nélküliséget) a Hész. illetve az annak mellékletét képező szabályozási terv határozza meg, annak figyelembevételével, hogy a rendeltetési egységet magába foglaló épületek az utcavonalon, vagy attól 2-3,0 méter távolságra is el lehessen helyezni.”

**2. §** A rendelet 10. § (2) bekezdésének a) pontja helyébe a következő a) pont lép:

„a) A beépítés telepítési módja: Az épületek utcavonalhoz viszonyított távolságát (hagyományos értelemben előkert méretét, vagy előkert nélküliséget) a Hész. illetve az annak mellékletét képező szabályozási terv határozza meg, annak figyelembevételével, hogy a rendeltetési egységet magába foglaló épületek az utcavonaltól, az utcában kialakult, jellemző 2-5,0 méter távolságra, előkerttel lehessen helyezni.”

**3. §** A rendelet 18. § (2)-(3) és (6) bekezdése helyébe az alábbi (2)-(3) és (6) bekezdés lép:

„(2) A településképi követelményekkel szembeni mulasztásokat, amennyiben a polgármester tudomására jut, kivizsgálja és az általános közigazgatási rendtartásokról szóló 2016. évi CL. törvény alapján jár el.

(3) A településképi követelmények be nem tartása esetén a polgármester felhívja az ingatlantulajdonos figyelmét a jogszabálysértésre és végzésben megfelelő határidőt biztosít a jogszabálysértés megszüntetésére. Amennyiben a végzésben megállapított határidő eredménytelenül eltelik, a polgármester településképi kötelezés formájában –önkormányzati hatósági döntéssel- a településképi követelmények teljesülése érdekében az ingatlan tulajdonosát az építmény, építményrész felújítására, átalakítására vagy elbontására kötelezi és egyidejűleg az ingatlantulajdonost településkép-védelmi bírság megfizetésére kötelezi.

(6) A településkép védelmi bírság kiszabásánál mérlegelendő szempontok és megfizetésének módja: A 314/2012.(XI.8.) kormányrendelet 26/F. § szerint.

**4. §** Ez a rendelet a kihirdetést követő napon lép hatályba és az azt követő napon hatályát veszti.

|  |  |
| --- | --- |
| dr. Medve Erzsébetjegyző |  Tóth Sándorpolgármester |

|  |
| --- |
| *Kihirdetési rendelkezés:**A rendeletet kihirdettem:**Álmosd, 2020. 02. 12.* *dr. Medve Erzsébet* *jegyző* |